
ACORD 233/2007, DE 25 DE JULIOL DEL CONSELL DE

L’AUDIOVISUAL DE CATALUNYA
Expedient núm. 7/2007-S TV3 (TELEVISIÓ DE CATALUNYA, SA)

Resolució de sobreseïment de l’expedient

I. Antecedents

1. L’Àrea de continguts del Consell de l’Audiovisual de Catalunya va informar que TELEVISIÓ DE CATALUNYA, SA, havia emès per TV3, el dia 12 de març de 2007 a les 17:11, a les 17:50, a les 21:33 i a les 21:59 hores, un espot de l’entitat Transports Metropolitans de Barcelona en relació amb la campanya institucional anomenada Bus (Accessibilitat i Guia).

2. Segons les dades de què disposava aquest Consell, TELEVISIÓ DE CATALUNYA, SA no comptava amb la preceptiva autorització prèvia del Consell de l’Audiovisual de Catalunya a que fa referència l’apartat  3 de l’article 109 de la Llei 22/2005, de 29 de desembre, de la Comunicació Audiovisual de Catalunya (en endavant LCA); autorització que va ser atorgada per Acord de la comissió de continguts d’aquest Consell, de 13 de març de 2007, és a dir, amb posterioritat a l’emissió de l’espot.

3. Atès que aquests fets podien vulnerar l’obligació prevista a la lletra b) de l’apartat 3 de l’article 98 de la LCA, el Consell de l’Audiovisual de Catalunya, mitjançant l’Acord 93/2007, de 27 de març, va decidir obrir un període d’informació prèvia a fi de donar audiència a l’operador TELEVISIÓ DE CATALUNYA, SA, com a part interessada, per tal que  en el termini màxim de cinc dies a comptar des del dia següent a la recepció de la notificació d’aquest Acord, formulés les manifestacions que considerés oportunes.

4. El 17 d’abril de 2007 va tenir entrada en aquest Consell (registre entrada 718/2007) un escrit que signava el senyor Carles Vinyes, com a cap de l’Assessoria jurídica, actuant en nom i representació de Televisió de Catalunya, SA, en el qual s’afirmava, entre d’altres, que «l’anunci es va emetre amb anterioritat a l’obtenció de l’autorització prèvia atès que ja havia estat objecte d’una autorització provisional per part d’aquest Consell»; que «Transports Metropolitans de Barcelona no és ni pot tenir la consideració d’administració pública i, per tant, la publicitat que vulgui emetre no està subjecta a l’autorització prèvia legalment prevista»; i que «no correspon als operadors sinó als organismes de l’Administració sol·licitar l’autorització». En el mateix escrit, l’interessat acabava sol·licitant l’arxiu de l’expedient sancionador. 

5. Atès que els fets podien ser constitutius d’una infracció prevista a la lletra e) de l’article 133 LCA, el Ple del Consell de l’Audiovisual de Catalunya, mitjançant l’Acord 116/2007, de 25 d’abril, va decidir desestimar les al·legacions presentades i incoar un procediment sancionador a Televisió de Catalunya, SA per emetre l’espot Bus (Accessibilitat i Guia) en relació amb la Campanya institucional de Transports Metropolitans de Barcelona sense comptar, en el moment de l’emissió amb la preceptiva autorització del Consell de l’Audiovisual de Catalunya.

6. Notificat l’Acord d’incoació a l’interessat el 3 de maig de 2007, es van seguir els tràmits legalment establerts, fins que la instructora va dictar el 28 de juny el corresponent plec de càrrecs que es va notificar a l’interessat el 2 de juliol, a qui es va atorgar, a més, un termini de deu dies per formular al·legacions i proposar les proves oportunes de les quals intentés valer-se en aquest expedient. 

Dins del termini atorgat, concretament el 12 de juliol de 2007, ha tingut entrada en aquest Consell (registre entrada 1259/2007) un escrit que signa el senyor Ramon Rovira i Pol, com a director de comunicació, màrqueting i relacions institucionals, actuant en nom i representació de Televisió de Catalunya, SA, en el qual s’al·lega, entre d’altres, que tal i com van manifestar en el seu escrit de 17 d’abril de 2007, TVC,SA va accedir a l’autorització provisional per emetre l’espot de l’entitat Transports Metropolitans de Barcelona en relació amb la campanya institucional anomenada Bus (Accessibilitat i Guia) «quatre dies abans a l’inici de l’emissió de l’anunci com a conseqüència de la petició que va formular a l’agència de publicitat que contractava la seva emissió a fi d’evitar qualsevol expedient sancionador»; i que «TVC,SA no sap que les autoritzacions provisionals resten condicionades a que l’anunci objecte d’autorització provisional sigui tramés al Consell enregistrat en un suport que permeti la seva reproducció sonora i posterior anàlisi a fi d’autoritzar definitivament l’emissió de l’espot», atès que «enlloc s’ha publicat cap norma que estableixi la regulació de l’autorització prèvia, en la seva vesant definitiva i provisional, i les condicions que regeixen les autoritzacions provisionals».

II. Fonaments de Dret

De la documentació que obra en aquest Consell, en relació a l’autorització de la campanya institucional anomenada Bus (Accessibilitat i Guia), de l’entitat Transports Metropolitans de Barcelona, resulta el següent: 

El 16 de febrer de 2007 la Comissió de continguts del Consell va concedir, mitjançant l’Acord 23/2007, una autorització provisional per l’emissió de l’anunci per a televisió de la campanya institucional a dalt esmentada, arran de la sol·licitud presentada el 8 de febrer de 2007 per Transports Metropolitans de Barcelona. De la lectura d’aquest Acord no es desprèn, que l’autorització provisional resti condicionada al compliment de cap requisit, per tal d’obtenir l’autorització definitiva.

Amb posterioritat a aquest Acord, i arran de la sol·licitud de 9 de març de 2007 de Transports Metropolitans de Barcelona, la Comissió de continguts d’aquest Consell, mitjançant l’Acord 55/2007, de 13 de març de 2007, va autoritzar l’emissió dels espots de Transports Metropolitans de Barcelona, arran de la campanya institucional per a televisió anomenada Bus (Accessibilitat i Guia Bus).

El fet que Televisió de Catalunya tingués accés a l’autorització provisional quatre dies abans a l’inici de l’emissió de l’anunci, porta a considerar que ho feia en la confiança que aquesta autorització provisional era suficient per poder emetre l’espot objecte d’expedient, per la qual cosa i en aplicació del principi de confiança legítima invocat per l’interessat es procedent declarar el sobreseïment de l’expedient sancionador.

Analitzats els antecedents, fets i fonaments de dret i d’acord amb el que disposa l’apartat g de l’article 10 de la Llei 2/2000, de 4 de maig, del Consell de l’Audiovisual de Catalunya, l’article 129 LCA i el Decret 278/1993, de 9 de novembre, de procediment sancionador d’aplicació als àmbits de competència de la Generalitat, el Ple del Consell ha adoptat els següents:

ACORDS

1. Estimar les al·legacions que presenta el senyor Ramon Rovira i Pol, actuant en nom i representació de TELEVISIÓ DE CATALUNYA, SA.

2. Sobreseure l’expedient sancionador incoat mitjançant l’Acord 116/2007, de 25 d’abril, al prestador de serveis de televisió TV3 (TELEVISIÓ DE CATALUNYA, SA). 

3. Notificar aquest Acord al prestador de serveis de televisió TV3 (TELEVISIÓ DE CATALUNYA, SA).
Barcelona, 25 de juliol de 2007

Josep Ma Carbonell i Abelló

                        Dolors Comas d’Argemir i Cendra

President




            Consellera secretària

